Puso ga e na maikaelelo a go emisa ipelegeng	
Mothusa tona wa Lephata la Dikgaolo le Tlhabololo Magae, Rre Kgotla Autlwetse a re ntswa bontlha bongwe jwa madi a lenaneo la Ipelegeng a tlaa diriswa mo ditirong tsa COVID-19, puso ga e ise e tsee tshwetso ya go fokotsa dipalo kgotsa go emisa lenaneo leo. Rre Autlwetse o buile se a tsibogela matshwenyego a modulasetilo wa Khansele potlana ya Ghanzi botlhaba Rre Gabriel Nguahoka kwa Ghanzi ka Labotlhano. Rre Nguahuka o ne a re fa bontlha jwa madi a Ipelegeng a ka dirisiwa go thapa baphepafatsi mo dikolong le bao baba tlaa bong ba beile leitlho go bona gore a melawana ya ipabelalo kgatlhanong le COVID-19 e salwa morago, go tlaa bo go raya gore dipalo tsa Ipelegeng di ya go ya kwa tlase. Rre Autlwetse o ne a tlhalosa gore tlhagogo ya mogare e amile itsholelo ya Botswana , selo se se neng sa patika puso go dirisa madi a Ipelegeng mo ditirong dingwe tsa go leka go thibela kanamo ya mogare COVID-19. A re puso ga e ise e tsee tshwetso ya go fokotsa kgotsa go emisa lenaneo la ipelegeng Mothusa tona a re mo nakong eno puso e bata go sekaseka ditiro tse di dirwang ka lenaneo la Ipelegeng go bona gore a di tswelwa lefatshe mosola . Rre Autlwetse a re ba batla lenaneo la Ipelegeng le dira ditiro tse di nang le boleng, ebile e le tsa sennelaruri.